पेरिस , 13 अक्टबर : थांनाय मोननै सप्ताहनिफ्राय कभिड - 19 नि गिथावनायै गोसारनाय थासारिनि गेजेरावबो फारियै सोलिबोनाय फ्रेन्स अपेन ग्रेन्डस्लेमनि मेच गेलेनाया मैया गाहामै जोबनानै थांबाय । जागायजेन्नायनिफ्राय गेलेबोनाय मेचखौ फारियै देरहाबोनो हानाय सानै गेलेगिरिनि गेजेराव मैया फ्रेन्स अपेननि सिंगेल्स फाइनाल मेचखौ गेलेयो । मुलुगनां रेंकिंनि सेथि गेलेगिरि नभाक जकभिच आरो नैथि गेलेगिरि राफेल नाडालनि गेजेराव फाइनाल मेचखौ गेलेदोंमोन । नाथाय स्पेइननि राफेल नाडालआ गावनि थांखि बादियै बे गेलेनाय मेच एबा फाइनाल मेचखौ देरहानो हायो । फाइनालाव सार्बियानि गेलेगिरि जकभिचखौ गासै 6.0,6.2,7.5 सेट पइन्टआव फेजेन्नो हानानै फ्रेन्स अपेनखौ 13 थि खेब देरहानो हानायाव जाफुंसारो । अदेबानि गावनि गेलेनाय केरियारआव राफेल नाडालआ मोन 20 थि ग्रेन्डस्लेमखौ देरहानो हायो । गेलेनायनि सिगां सेटखौ राफेल नाडालआ गोर्लेयैनो लानो हानानै उननि मोननै सेटखौबो फारियै देरहानो हानायजों बे खेबनि फ्रेन्स अपेननि ट्रफीखौ दखलाव लानो हाबावो । फार्सेथिं जकभिचआ फारियै मोननै सेटखौ जेन्नो गोनां जानायनि उनाव उननि जोबथा सेटखौ देरहानो थाखाय गोबां नाजाथाबदोंमोनब्लाबो नाथाय फेलें जायो । जायनि थाखाय राफेल नाडालआ गुबुन मोनसेबाव बे बोसोरनि ग्रेन्डस्लेमखौ देरहानो हानायाव जाफुसारदों । बेजों लोगोसे राफेल नाडालआ टेनिस गेलेनाय जारिमिननि ग्रेन्डस्लेम देरहानायखौ टेनिसनि गेदेमा गेलेगिरि रजार फेडेरारजों समान समान खालामनो हायो । देरहानानै राफेल नाडालआ बुङोदि , रजार फेडेरारजों देरहानाय ग्रेन्डस्लेम रेकर्डखौ समान खालामनो हानाया आंनि थाखाय जोबोद गोग्गाथाव आरो फैगौ समाव बेबादिनो गोख्रों गेलेनानै देरहागोनखौ मिजिंथि लाखियो । गुबुन फार्सेथिं फ्रेन्स अपेननि डाबल्स गेलेनाय आइजोफोरनि फाइनाल मेचखौ सानै गेलेगिरि टिमिया बेबस आरो क्रिस्टिनाया देरहानो हानायाव जाफुसारदों । टिमिया आरो क्रिस्टिनाया डाबल्स फाइनाल मेचखौ सिली आरो आमेरिकानि डाबल्स गेलेगिरि एलेक्सा आरो डाइसिरियाखौ गासै 6.4,7.5 सेट पइन्टआव गोर्लेयैनो फेजेन्नो हादों । मख'नो गोनांदि , बे बोसोरनि फ्रेन्स अपेनखौ देरहानो हानाय सिंगेल्स आरो डाबल्स गेलेगिरिफोरा सिगांनिख्रुइ बांसिन रां बान्थाखौ आजावनो हादों । 
नभाक जकभिचखौ फेजेन्नानै राफेल नाडालआ 20 थि ग्रेन्डस्लेम देरहाबाय